Héraðssaksóknari hefur ákært forsvarsmenn verktakafyrirtækjanna Brotafls og Kraftbindinga fyrir meiriháttar brot gegn skatta-og bókhaldslögum og peningaþvætti. Samanlögð upphæð skattalagabrotanna hljóðar upp á 152 milljónir króna. Í ákærunni gefur saksóknari í skyn að peningaþvættið í málinu geti numið allt að 760 milljónum króna.
Tveir forsvarsmenn Brotafls eru ákærðir fyrir að standa skil á efnislega röngum virðisaukaskattskýrslum, rangfæra bókhald félagsins og peningaþvætti upp á að lágmarki 64 milljónir.
Stjórnarmaður Kraftbindinga og framkvæmdastjóri félagsins eru ákærðir fyrir sömu brot á skattalögum; að standa skil á efnislega röngum virðisaukaskattskýrslum, rangfæra bókhald félagsins og peningaþvætti. Brot þeirra eru sögð nema 87 milljónum króna.
Fimmti maðurinn er síðan ákærður fyrir að aðstoða forsvarsmenn bæði Brotafls og Kraftbindinga með útgáfu rangra og tilhæfulausra reikninga í nafni fjögurra félaga sem hann var í forsvari fyrir.
Athygli vekur að hann er einnig ákærður fyrir peningaþvætti með því að hafa aflað sér og öðrum ávinnings að fjárhæð að lágmarki 152 milljónum króna og allt að 763 milljónum króna með útgáfu sölureikninga á hendur Brotafli og Kraftbindinga.
Fimm-menningarnir voru handteknir í umfangsmiklum aðgerðum héraðssaksóknara og lögreglunnar fyrir fimm árum í tengslum við rannsókn á stórfelldum brotum hjá nokkrum verktakafyrirtækjum. Fólkið sat um tíma í gæsluvarðhaldi vegna málsins.
Ákæran á hendur þeim verður þingfest í Héraðsdómi Reykjaness í vikunni.
Héraðssaksóknari hefur ákært forsvarsmenn verktakafyrirtækjanna Brotafls og Kraftbindinga fyrir meiriháttar brot gegn skatta-og bókhaldslögum og peningaþvætti. Samanlögð upphæð skattalagabrotanna er 152 milljónir króna.